Cesarhanmun/geonobi-data huggingface dataset:
地名: 義州 (平安道, 府)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 寧邊 (平安道, 大都護府)
年: 1429.0

○平安道都節制使, 具寧邊府設立條件以啓: "一。 宣德三年十一月十九日兵曹受敎內: ‘寧邊府亦依平壤府例, 量加西班土官之職, 使邊民樂於趨赴, 以成巨鎭。’ 今考平壤府西班各品之數, 鎭西衛五領, 司直六、副司直司正副司正各十、隊長一百、隊副二百, 共三百三十六。 請依此例, 擇可任者差下。 一, 古延山、撫山居民摠八百九十二戶內, 甲士及京從仕翼步兵, 守城軍防牌, 合排四處, 立馬人ㆍ鄕吏ㆍ日守ㆍ兩班公私奴隷等, 不實之戶多, 而實戶則少, 於巨鎭不得已之任, 太半不足。 若西北邊方, 防禦緊要, 各官之民, 流移到本府者, 悉令還本。 本府以南各官及他道之民來接者, 限本府阜盛, 勿令還本。 一。 本府, 東有獐項淵, 南有夫伊塔淵, 西有仇音浦淵, 若値霖雨大水, 則過涉實難。 請於三處, 設置舟楫, 定無役人爲津尺。
地名: 寧邊 (平安道, 大都護府)
年: 1450.0

○辛巳/領議政河演、左贊成朴從愚、左參贊鄭苯議啓: "今平安道疲弊, 金宗瑞多率軍士, 不宜久留, 召還爲便。 監司仍前兼都節制使, 凡干軍政, 監司總之; 防戍諸事, 朔州、江界節制使掌之。" 左議政皇甫仁、右議政南智、右參贊鄭甲孫以爲: "平安道如有大變, 則當別遣京元帥矣。 常時防禦, 朔州、江界節制使必報監司, 而後爲之, 則必致稽緩, 依慶尙道例, 江界、朔州, 各置都節制使, 監司勿兼都節制爲便。" 翼日, 更召演等問之, 皆如前言, 但演以爲: "寧邊府使, 勿遣堂上官, 以三品以下授之。" 仁以爲: "革寧邊, 以其奴婢分屬江界、朔州。" 上曰: "左議政之言善矣。 然後日必有因事變更之時, 姑從領議政之議。" 遂以平安道都觀察使朴以昌, 兼兵馬都節制使。

○乙卯/議政府啓: "平安道防禦最緊, 而沿邊各官道途遐隔, 都節制使, 非徒難於點閱, 脫有緩急, 必不能應幾赴援。 又諸鎭將緊急軍務, 不能以時待報, 以致稽緩, 亦爲可慮。 請限邊警寢息, 分爲左、右道, 左道都節制使, 則兼判江界府事, 右道都節制使, 則兼判朔州府事, 沿邊及內地各官, 仍舊分屬左、右道, 其鎭撫、知印、令史、螺匠之類, 任事之人, 各以所屬, 各官居人分屬之。 又前此都節制使營軍器、甲胃、旗麾、皷角等物, 及營奴婢, 令觀察使磨勘, 仍置寧邊府, 別差府使, 其判官仍舊。" 從之。
地名: 寧邊 (平安道, 大都護府)
年: 1451.0

○平安道都體察使金宗瑞, 據義州牧使朴柳星呈, 啓: "本州及沿邊各官, 本無船軍, 歲壬戌, 移設定寧縣于本州, 割定寧之地, 屬本州, 其地有船軍十五戶, 尙仍舊立番, 故本州防守正軍甚少。 請依沿邊各官例, 以其船軍, 移定內地各官。 又入朝大小使臣, 迎護送、炊飯、牽馬等軍, 各官不及期盡遣, 則本州不得已, 以正軍代之, 馬匹困弊, 因此有馬者鮮小, 其弊無窮。 請自今監司、節制使, 預定期限, 毋令闕到, 違者糾理。 又本州設土官西班各品三十四, 每三年一次, 受遞兒職, 然其數不多, 本朝及上國使臣之往來, 不能支待, 勞苦倍多。 請加土官六十六, 令吏、兵曹, 東班三十, 西班七十, 詳定品級, 敍用。 且內地居民之爲土官者, 厭邊邑差役多苦, 皆投屬平壤寧邊兩府, 請自今兩府土官, 皆於本府受初職, 然後方許移差, 則土官自盛矣。 又中國使臣及遼東人到本州, 見鄕通事、譯學生徒等無衣冠, 相與譏笑, 請別設通事遞兒職, 令着紗帽、品帶, 以尊瞻視。 又中國人見鄕吏俯伏之禮, 亦笑之, 請自今除俯伏, 依平壤例, 解文字者, 稱知印主事, 不解者稱校尉, 知印着有角頭巾, 主事着無角頭巾, 以除鄕風。 又本朝及上國使臣, 或竝至累日留連, 則本州數小奴婢, 連番立役, 不勝其苦, 漸至逃散, 請給各官散居各司奴婢三百口, 以實邊邑。 又本州不産席子與紙地, 故竝於下三道, 遣人買賣, 人馬俱困, 轉輸甚難, 請令各驛給馬, 以便往來。" 命下政府議之。 僉議啓: "一道之人, 須經義州受職, 然後方許差平壤、寧邊土官, 則兩府土官九品, 徒爲虛位, 且盡令南道各官之人, 從仕義州, 亦爲未便。 但嘉山以北各官人, 竝於義州, 從仕, 平壤數外濫入知印主事、五尉時波赤內安州以北人, 亦令量移義州, 計其仕日多少, 每當都目, 於平壤土官之數, 和會敍用爲便。 天下萬方之俗, 各自不同, 我國鄕吏俯伏之禮, 尊卑之分至嚴, 實爲美俗。 雖中國人笑之, 亦非可恥, 不宜輕變舊俗。 紙地、席子貿易人給馬, 則於義州富盛之策, 別無補益, 亦宜仍舊。 加給奴婢, 則令刑曹, 移文本道, 審知各司奴婢之數, 然後更議, 其餘皆從所啓施行。" 上從之。
地名: 寧邊 (平安道, 大都護府)
年: 1459.0

○兵曹據平安道都觀察使關啓: "雲山郡僻在大山間, 居民僅百餘戶, 日以凋弊, 請革之, 合于寧邊府。 自寧邊至雲山、古延州、牛塲、古理山、渭源、滿浦直路, 仍設合排于本郡, 擇定富實十五戶, 竝給官廨奴婢。" 從之。
地名: 寧邊 (平安道, 大都護府)
年: 1461.0

○平安道都節制使黃石生馳啓: "野人
              李滿住管下巨右等四人到滿浦言曰, ‘兄火剌溫
              亡古與我言曰, 「加昌哈將欲起兵入寇。」 又李滿住子伊澄巨等三人來言 「咸吉道
              伐引住毛憐衛
              阿兒帖木等以浪孛兒罕之事, 不得寧居, 移于萬車遷。」’ 臣計火剌溫
              兀狄哈與我國本無怨隙, 若出來則可隨宜厚待, 毛憐衛人則逃竄至彼, 必不出來, 如或出來, 則未知接待與否。" 命示申叔舟。 叔舟啓: "火剌溫則果如石生之言, 厚待可也, 毛憐衛人則雖出來, 不可待之也。" 諭石生曰: "今見卿啓本, 具悉巨右等所告。 火剌溫來則厚待以送, 如欲上京, 則語之曰, ‘前例無有從此道上京者, 汝從咸吉道上京可也。’ 毛憐衛之人, 則已背後門, 潛移於彼, 是逃叛之人。 雖來不可接待, 當語之曰, ‘汝等本屬後門, 今逃叛潛移, 是國家罪人。 邊將不可擅便接待, 汝宜速還本居歸順。 不然將有後悔。’ 如是說送可也。" 叔舟又啓: "平安道
              寧邊城內疫癘興行, 黃石生旣喪妻, 又喪二子, 奴婢八九名亦死。 石生率其老母, 避居安州, 邊將遭此憂患, 不可不恤。 宜令其道庇葬事。 又慮奴婢等尙有罹病者, 宜送時令之藥, 令其道敎諭, 幷城內病人隨證救療。 又聞黃海道
              海州城內癘疾亦作, 亦宜送藥救治。" 卽命承政院送藥材, 幷諭觀察使。
地名: 寧邊 (平安道, 大都護府)
年: 1462.0

○都體察使韓明澮據吏曹受敎關啓: "臣今親審雲山郡, 人吏ㆍ日守蠲遼東騎載、新安館立馬、寧邊府立役、本邑合排完聚等事, 竝皆未便。 但本郡東指熙川一百二十餘里、北指理山二百七十餘里、碧潼二百四十里、昌城二百七十里、西指泰川九十里、南指博川九十里、寧邊六十里, 在四路中央, 大小使臣絡繹來往, 都節制使夏則本營寧邊, 冬則理山赴防, 其間三百里程報變遞馬及大小使客支待爲難。 本郡鄕吏七十六戶、日守六戶、居民四百九十七戶、官奴婢竝五十二口。 請復立爲郡, 在先移屬定州鄕吏ㆍ日守, 亦皆還屬。 臣又審三登本縣之地, 東入黃海
              遂安郡爲多, 四面道里不均, 西去江東九十餘里, 居民甚苦, 渡江往來。 江東則使客往來道路中央館舍完固。 請移三登縣於江東。" 從之。
地名: 寧邊 (平安道, 大都護府)
年: 1465.0

○辛亥/戶曹啓: "平安道
              寧邊、安州以南諸邑田稅, 每年納于兩邑。 今考會計, 寧邊則九萬六千三百餘石, 安州則十二萬五千八百餘石。 露積旣久, 恐致腐朽, 請限三年, 各納本邑, 而於兩邑增置倉庫, 其露積米穀, 竝令入藏。" 從之。 又啓: "大典屯田條, 留守府、牧官、大都護府, 各二十結, 都護府、知官, 各十六結, 縣官十二結, 令人吏官奴婢耕種, 以補公需、衙祿, 節制使、處置使營二十結, 僉節制使、都萬戶營十五結, 萬戶營十結, 竝以當番軍人耕種, 其本意, 則一應官家調度及民間未備貢物, 亦以此支用。 今守令、萬戶等, 不顧立法本意, 或私相贈與, 或以薄田相換, 因此用度不足, 平民之田, 托以逃亡遷徙而奪耕, 甚者托以稱貸, 壇用軍資, 其弊不貲。 請令觀察使, 考屯田結負之數, 及字號四標, 明白錄案, 藏于監司營及其邑, 又送本曹, 以憑後考, 每三年一改案, 其贈與相換之田, 窮推還屬, 守令匿不以告者, 勿論赦前, 竝皆罷黜。" 從之。
地名: 寧邊 (平安道, 大都護府)
年: 1469.0

○先是, 綾城君
              具致寬回自平安道, 條民弊以進。 上令院相、議政府、六曹參判以上, 議便否, 至是議啓。 第一條: 前此騎步兵冬節防戍, 一朔而遞, 今則四朔相遞, 依舊冬則一二朔相遞, 夏則勿赴防戍, 農作事。 高靈君
              申叔舟、領議政韓明澮、寧城君
              崔恒、仁山君
              洪允成、昌寧君
              曺錫文、戶曹判書盧思愼、刑曹判書姜希孟、禮曹判書任元濬、兵曹判書朴仲善、吏曹判書洪應、工曹判書梁誠之、兵曹參判愼承善、戶曹參判鄭蘭宗、工曹參判成允文、禮曹參判李承召、刑曹參判尹岑等議: "二朔相遞, 合氷時赴防。" 第二條: 軍士助丁, 以率居奴婢、雇人及土田幷計不便事。 叔舟等議: "請仍舊。" 第三條: 遼東迎護送軍, 幷輸通事私齎貿易雜物不便事。 叔舟等議: "近來檢察陵夷, 請令司憲府申明。" 第四條: 今詳定歲貢軍器, 皆收民間不便事。 叔舟、明澮、恒、允成、錫文、思愼、仲善、蘭宗等議: "兵器自有方物進上, 又有軍器寺年例造作, 積久自多, 且年比不登, 徭役又繁, 本邑月課及上納軍器所造之物, 一切斂民, 日益凋弊, 本道限二年姑停, 他道亦減五分之一。" 第五條: 無馬軍士, 分給島馬, 若老而物故者, 準徵不便事。 明澮議: "前此自願受官馬者, 其馬或老或死, 皆隨直易換充用, 公私皆便, 請依舊。" 第六條: 三道節度使, 復合一道事。 叔舟、明澮、恒、允成、錫文、思愼等議: "西道節度使兼義州牧使, 東道節度使兼寧邊府使。" 第七條: 赴防軍士, 兩度從征, 加資及當番敍用時告身, 竝不得受不便事。 叔舟等議: "令兵曹速給。" 第八條: 甲士等雖當番, 須受遞兒職, 方許給祿, 請依舊當番, 則擧皆給祿事。 叔舟等議: "令詳定所考祿數, 兩界依舊。" 第九條: 預差甲士等, 雖有軍功, 或仕滿而不得受實甲士職不便事。 叔舟等議: "令兵曹速考施行。" 第十條: 道內人民, 裹糧就京, 從仕爲難, 令納粟于所在邑倉, 換受于京事。 叔舟等議: "回換必生弊, 勿許爲便。" 第十一條: 今革平壤、寧邊、義州、江界等邑, 知印、主事、六房、隊副、隊長等去官遞兒職, 虛棄前功, 誠可憐悶, 請依舊, 不爾則敬官職除授事。 叔舟等議: "依舊數爲便。" 第十二條: 館軍等, 大小使客迎送時人馬料, 諸邑不供不便事。 叔舟等議: "從舊例給人馬料。" 第十三條: 站馬分田, 在前上等給田九結, 中等七結, 下等五結, 今者上等七結, 中等五結五十負, 下等四結不便事。 叔舟等議: "已立法, 勿改爲便。" 第十四條: 前此合排往來使客草料粥飯, 用軍資支供, 今者雖置公須田, 尙不折給, 故收諸軍戶支供不便事。 叔舟等議: "合排非他驛例, 依舊用軍資支給。" 第十五條: 諸邑貢物不均分定, 各以所産移定事。 第十六條: 江邊諸邑獐鹿稀少, 例以內地分定, 不得已渡江獵獲, 甚不可。 請限阜盛, 勿定獐鹿事。 叔舟等議: "令詳定所更定。" 第十七條: 諸邑不論農月習陣事。 叔舟等議: "限民生蘇復, 幷他道農月勿習陣。" 御書皆曰: "可。" 卽下該司, 行之。
地名: 寧邊 (平安道, 大都護府)
年: 1472.0

○朔甲午/司諫院正言李仁錫來啓曰: "今以趙宗智爲成川府使, 安訥爲寧邊判官。 宗智嘗爲碧潼郡守, 坐貪婪見罷; 爲全羅道處置使, 亦以貪婪被鞫; 爲金礩從事官, 潛奸礩妓; 又疏棄正妻, 所行無一可取。 安訥嘗爲稷山縣監, 容隱爲盜者, 及盜囚陽城, 訥遣衙婢養獄; 又爲內資判官, 與同列相詰, 兩人皆不宜臨民者也。 安訥乃吏曹判書李克增妻四寸親, 宗智與克增妾家, 隔墻而居, 以故皆得濫授。 請改正, 且推問吏曹選用之由。" 傳于承政院曰: "宗智、安訥所犯, 然乎?" 承旨等啓曰: "然。" 卽傳于仁錫曰: "宗智與兵曹同議授之, 安訥別坐箇滿, 故擬望耳, 非有私也。 吏曹不可問也。 然宗智、安訥皆有所犯, 可改差。"
地名: 寧邊 (平安道, 大都護府)
年: 1474.0

○傳旨刑曹: "放典獄廳直定役李仁春、律學廳直定役孟有才ㆍ韓內隱山ㆍ朴得金ㆍ朴乙生ㆍ崔豆乙萬ㆍ金自新ㆍ金今同ㆍ仁萬ㆍ姜自山ㆍ宋云山ㆍ趙巨乙吾未ㆍ金今音勿ㆍ全未同ㆍ全珍ㆍ李元吉ㆍ張赤擧烟ㆍ金守山ㆍ孔哲山ㆍ金義ㆍ孔石伊ㆍ朱山ㆍ李莫同、藥房徒年定役金貴全、刑曹皂隷定役韓承重、驪州充軍洪今生、月串充軍李仲山、井浦充軍北間ㆍ白山ㆍ金敬、 坡州徒年定役李叔武ㆍ李次仲、漣川徒年定役任址、坡州充軍崔山、海州永屬僧學空、鳳山充軍姜牛叱ㆍ同徒年定役宋自貞ㆍ付處田吉甫、瓮津充軍李祐、信川充軍金尙勇ㆍ羅叔明、吾叉浦充軍金南守ㆍ徐孟孫ㆍ金致和ㆍ金誌、遂安充軍韓孝順、長淵徒年定役張末生、龍媒梁充軍李同ㆍ李末同、許沙浦充軍金孝榮ㆍ金孝元、瑞興充軍崔植、廣巖梁充軍金孝民ㆍ金上佐、黃州充軍李永山、海州充軍崔莫同ㆍ金尙、江陵烽火干定役安好之、昌城流金仲珍、渭源充軍田萬ㆍ官奴定屬李春今ㆍ定役李守知、肅川定役朴山、中和定屬金巨勿ㆍ宋石柱、龍川定役婢召史、義州定役金嚴同ㆍ金莫同ㆍ黃有丁ㆍ李卵同ㆍ定屬石山、熙川流朴波迴、龍崗定役吳敏正ㆍ僧義公、龜城充軍方玉仇知、寧邊充軍金義文ㆍ李自義ㆍ得夫ㆍ權永通ㆍ金丁ㆍ全以善ㆍ付處李念佛、江界流小莫同、鐵山充軍崔仲文、蔚山充軍朴元進、唐津充軍鄭仁和、昆陽充軍僧學官、寧海充軍文玉同ㆍ朴永山ㆍ李善同ㆍ郭石同ㆍ李壽生、咸昌定役行眞僧戒守、長鬐充軍姜處賓、泗川充軍金自溫、丑山浦充軍朴潤德、固城流今音同、珍島流琴永、泰仁充軍姜自延、突山浦充軍白宗、扶安永屬良女繼石、珍島永屬今音同、萬頃永屬婢永非、黔毛浦充軍崔閏正、羣山浦充軍金同叱三、旌義定役韓仇叱金ㆍ韓恠祿ㆍ韓恠中、康津流金鼎鉉、永興定役嚴守明、穩城定役朴春生ㆍ韓永實ㆍ姜乙巳ㆍ朴德金ㆍ申自平ㆍ崔田己ㆍ朴元忠。"
地名: 寧邊 (平安道, 大都護府)
年: 1478.0

○庚午/司憲府啓: "前寧邊判官曺亨孫, 以官物生雉四十四首、乾雉四十首、雞兒二十三首、乾獐七口、乾猪一口、荏子十斗、淸蜜二斗一升, 授官奴界斤, 輸送本家罪, 律該決杖一百、除名不敍。 依《大典》, 奪告身錄贓案。" 從之。
地名: 寧邊 (平安道, 大都護府)
年: 1492.0

○戊申/御經筵。 講訖, 持平閔暉啓曰: "內需司奴子, 本除雜役, 而今又蠲賦, 同一國民而勞逸不均。" 正言趙珩曰: "凡民固當均役, 內需司奴子獨免可乎?" 上曰: "內需司今掌營繕, 方役其奴, 故不得不爾, 非永久之法也。" 暉曰: "若蠲內需司奴子賦役, 必移於他民矣。" 上問左右。 領事洪應對曰: "只蠲營繕時耳, 然此役亦國家事也。 臣意勿役內需司奴子, 一委繕工監可也。 且諸君、翁主家舍, 間數有限, 故體制廣闊而高壯, 其功役至重, 巨材亦不易得, 凡家舍低小者, 可以經遠。 請家舍體制, 勿使高壯。" 上曰: "然, 予非固欲壯麗也。 用昌慶宮營繕餘材構之, 故如此耳。" 特進官鄭佸曰: "家舍高壯, 則必不經遠, 王子、王孫, 猶可持守, 至于後世, 則持守亦難。" 特進官李則曰: "內需司奴婢, 本甘露寺奴婢也, 屬內需司已久, 至今豈有漏丁乎? 但內需司無雜役, 故公私賤苦其役重, 投屬者頗多。" 佸曰: "誠如則所啓, 私賤苦其役重, 多投屬內需司, 一錄正案, 其主不得告爭, 抱冤者多。 請立開通之法。" 應曰: "錄正案者, 不得告爭, 已有立法。 臣意若與官吏符同投屬明著者, 則許人告爭可也。" 上曰: "奸詐之徒, 雖投屬內需司, 若許改續案, 則可以開通矣。" 則曰: "各司奴婢二十年成正案, 三年成續案, 三年內只推刷生産、物故, 至二十年考續案乃成正案。 今內需司不然, 每三年推刷依正案例, 可乎?" 上曰: "雖已載宣頭案, 何不可告爭之有?" 則又啓曰: "今命送火車二十五部于平安道, 本道諸鎭, 何以遍及? 平壤、寧邊皆有工匠, 可以自造。" 應曰: "依則啓, 送京匠敎之可也。" 上曰: "近聞西北圍城時解圍之功, 莫如火車。" 佸曰: "臣見全羅道諸浦水軍, 專不習火砲, 雖有一、二人習放, 亦老而不快, 緩急無所用。 請擇壯健年少者, 常令習放。" 則又啓曰: "臣聞金宗直素淸寒, 今聞其家無湯藥之炭, 宗直下鄕後, 自以爲不在官, 一不受祿, 請計未受之祿, 令所在官題給。" 上問左右。 應對曰: "宗直, 本廉靜人也。 今猶在職, 可給其祿, 亦令觀察使幷給食物。" 皆從之。

○傳旨刑曹曰: "平安道節度使營奴婢數多, 而節度使衙眷虞候評事支供及一應役使, 寧邊府奴婢獨當之, 等是官奴婢, 苦歇不均, 其營府奴婢均一役使節目, 商議以啓。"
地名: 寧邊 (平安道, 大都護府)
年: 1502.0

○壬子/坡平府院君
              尹弼商、領議政韓致亨、左議政成俊、右議政李克均啓: "金克精告哲金亂言, 當賞矣。 所願欲免入居, 今若許免, 則狡詐之徒, (窺)
                〔規〕
              免入居, 誣飾虛辭以告者必多。 若給綿布, 國家用度浩繁, 宜給兒馬一匹、襦衣一襲。 尹世根罪固應死, 無正律。 比以(扇)
                〔煽〕
              惑愚民, 絞待時之律, 然死罪不可比律, 宜減死, 決杖一百, 定屬慶興官奴。 且內需司所屬咸鏡道良民元額三百戶, 幷保九百丁, 而餘丁又二百八十一。 去己酉年請除餘丁, 以充軍保, 成宗以備三百戶有闕, 不聽。 今距己酉十四年, 其蕃殖必不少。 成宗時則北道防禦, 不如是之緊也。 今則如三水、甲山前所不緊之處, 戍禦倍之。 以故, 本道監司、節度使推刷營屬數外人, 以充軍保, 況此閑役者乎? 致亨等皆經本道監司, 備悉此弊。 各處魚箭, 托云進上, 擧皆奪占, 州府反爲請乞, 僅供進上。 內需司屬人一歲所獻魚物必不多, 良民之豪富者, 樂其無事, 率多投屬, 何益於國家? 臣等謂, 三百戶亦已多矣, 請刷出餘丁, 以充軍額, 其數外投屬者, 依該曹啓目施行。" 傳曰: "克精事, 徐當報之。 內需司屬人事, 元額三百戶, 加定一百名, 以一千名爲元額, 其餘幷充軍。 餘依所啓。" 弼商等更啓: "北靑移鎭事, 從克均議, 將移甲山, 克均亦非欲移其鎭也。 今若移鎭, 則必以節度使兼甲山府使, 又置判官。 且甲山土地不廣, 北靑官屬人甚多, 難可容居。 且世祖大王置鎭北靑, 其意深遠, 不可輕革。 平安道節度使本營, 則寧邊而防禦事緊, 長留昌州, 令本營衙吏、奴婢分番往來。 今北靑亦依此例, 令節度使留防甲山, 其奴婢、衙吏分番以役何如? 且前此我國赴京使臣還來時, 遼東護送軍未及義州而還。 今李昌臣之還, 遼東大人令護送軍送至義州, 又給擺堡馬, 其意則繾綣矣, 義州供億之弊不貲。 然彼實款待, 而我國不可示以厭憚之意。 聞, 遼東大人有求請之物。 請於今行次, 擇事知通事, 優送物件, 因諭有弊之意。 且我國盡誠事大, 故敎誨漢語、吏文非不盡也, 而精通者獨昌臣而已。 雖令昌臣訓誨後進, 然昌臣無閑, 學者亦有官務, 未得專業, 請令昌臣注解吏文, 且爲口訣。 如是則雖不受業, 自能通解。" 從之。
地名: 寧邊 (平安道, 大都護府)
年: 1503.0

○己卯/受常參, 御經筵。 大司憲閔暉論啓致元事, 不聽。 李世佐曰: "遼東護送軍, 例到義順館, 給送資糧, 自設湯站以後, 只到江上而還。 辛酉年後, 復到義順館, 其軍所供及還糧、人情等物, 計一年之費, 米至千餘碩。 江邊儲畜有數, 若至十年, 則將云萬餘碩, 何能支給?" 領事李克均曰: "義州之儲, 年年不足, 轉安州之穀以繼之, 其弊不貲。 今金輔、李珍若出來, 則令館伴從容曲說其弊, 則庶幾措置得宜矣。" 王曰: "可。" 特進官曺淑沂曰: "臣嘗爲平安道觀察使, 計本道儲穀之數, 除皮雜穀, 米則平壤五萬餘斛, 安州三萬餘斛, 寧邊四萬餘斛, 中和、三和、龍岡等邑纔萬餘斛, 義州、江界、定州、肅川、成川等邑名爲大官, 而或六七千斛, 其他各官, 或一二千斛, 其軍需所儲甚少, 而費出如節度使、虞候、軍官、鎭將、權管及各其所率軍官、別軍官、奴子及所持大小馬, 共四百四十餘
                〔匹〕
              , 計一年料豆, 幾五百斛。 且如文臣天使則都司率護送軍二三千, 太監則摠兵官率八千出來。 臣嘗爲義州牧使, 天使董越、王敞之行, 計所費四千餘斛。 其他本朝赴京護送之軍, 滿浦常時出來野人支供之物亦不貲, 而年年本道田稅減三分, 故其數不敷。 國家慮軍資之減耗, 歲輸司贍寺緜布一千匹, 貿米而補之, 然守令例貿五六斗, 計不過三四百斛。 以所入之數, 計所出之費, 則餘積無幾, 萬有邊患則糧道無由可繼, 爲今之計, 莫急於屯田。 臣前於辛酉年, 以義州
              圓直、從達兩島墾田事, 啓請蒙允, 卽令當領船軍吹鍊打鑄農器, 且以道內贓贖之物買農牛, 翌年壬戌, 以當領船軍墾田, 落種二十五碩, 秋來得穀一千斛, 屯田之利, 已驗於此。 臣意, 其傍威化島, 土品沃饒, 地勢平衍, 與兩島無異。 墾田則其利不啻萬萬, 但此島力役甚夥, 非兩島之比。 若使本道守令監莅, 則治民、防禦之暇, 恐不得專意, 大事不成矣。 請別遣諳練朝官, 職兼御史, 一年相遞, 專爲監莅, 兼糾守令不法, 則公私俱優。 且臣嘗爲順川郡守, 到江界, 絶無水田, 但於高山里有十餘頃而已。 其後臣以監司, 又到江界, 水田比比有之。 問之則皆南民徙邊者所墾, 而所收與內地無異。 臣留心審其可耕之地, 如高山里、伐澄浦等處盡墾, 則可落種二百餘斛。 請依義州例, 別遣朝官, 監莅起墾。 如此而比及三四年, 積穀有裕然後, 江界之穀, 用之於渭原、理山、碧潼等邑; 義州之穀, 用之於昌城、朔州等邑, 則內道轉輸之弊, 京布貿穀之費除而邊需自裕。" 王曰: "令該曹議其便否後, 收議于大臣。"
地名: 寧邊 (平安道, 大都護府)
年: 1519.0

○領議政鄭光弼、左議政申用漑、右議政安瑭、禮曹判書李繼孟、左參贊李長坤、戶曹判書高荊山、工曹判書金克愊、右參贊金安國、吏曹判書申鏛、禮曹參判權橃、參議朴壕等會賓廳, 議更遣奏請使事及命官時宣制, 文化、鳳山、載寧等官移排, 平安兵使挈家, 永興判官革罷, 麻田、積城合幷便否。 傳于光弼等曰: "予意四王事, 雖未蒙允, 宗系一事, 已有勑旨。 今但謝蒙準事而已, 不必待改四王事, 然後竝謝之也。 先謝宗系之事, 卽遣奏請使, 言于朝廷曰: ‘宗系一事, 旣蒙準矣, 弑四王事, 尙依舊不改, 將以得請爲期’ 云, 何如? 謝恩表辭, 亦可熟議。 此乃大事, 赴京使价, 雖似煩擾, 不可以謝恩使, 兼奏請也。" 光弼等啓曰: "見勑書所載, 則人皆有未盡之心。 當初禮部入奏時, 竝入四王事, 而勑書則無之。 今欲更奏洗雪, 孝之至也, 然祖宗革代之際, 不無未盡之事, 强欲辨之, 則辭屈而理不直矣。 初遣奏請時, 未及參議之人, 或謂其不可不奏, 而今則同辭, 以謂不可更奏云。 表辭則當以宗系辨誣等事, 泛然以謝可也。" 傳曰: "禮部覆奏, 雖竝稱兩事, 而皇帝則只許一事, 不可泛然謝之也。 初若不奏則已, 旣擧二事, 而只得準一事, 今不更請, 又從而竝謝, 似不以誠也。 予意以爲不可不遣使更請也。" 光弼等又啓曰: "製勑而不及四王事者, 必有其意。 今雖更請, 必不從外國之言, 而復降勑旨也。 且祖宗事, 豈能盡善? 假令絶之而不許, 則又將何辭? 表辭則雖無謝旨, 旣有禮部覆本, 可以微辭謝之也。" 傳曰: "朝廷所議, 豈偶然乎? 予亦不敢自斷, 然事甚重大。 若不得其宜, 則非徒有議於一世, 抑亦取譏於後世也。 大臣之意以爲更請而不得, 則後事爲難。 中朝雖曰: ‘爾祖乃弑四王, 我國當以誠請改’, 皇帝亦豈必曰: ‘爾祖眞弑四王’ 乎? 不過曰: ‘祖宗所定條章, 難可改之’ 而已。" 光弼等啓曰: "今若更請, 而優辭以答則已, 如有不美之辭, 則是自暴白祖宗之事, 大不可也。 革命之時, 有所未盡, 而强辨奏請, 其於事上之道, 亦不敬矣。 在太宗朝, 宜若竝奏兩事, 而只請宗系一事者, 必有其意也。 表辭則泛稱改正宗系等事, 而謝之何如?" 傳曰: "太宗朝不發明之意, 予未及知, 大臣已知予意, 而予亦知大臣之意也。" 光弼等議啓曰: "永興府獄訟, 則似不煩擾, 然因其邑百姓之請革而革之, 不合於事體。 請勿擧行。 若可以革, 則監司必將啓之矣。" 又啓曰: "宣制, 祖宗所不爲, 行之無益。" 光弼、用漑、長坤、安國、申鏛議曰: "平安兵使 挈家赴任, 載在法典, 行之已久, 今不可輕改。 但營奴婢, 不爲不多, 而役及府奴婢, 果爲未便。 今後在寧邊本營及昌州行營分防時, 衙屬、虞候、評事、軍官、審藥、營吏、六房等, 一應帶行人支供, 皆以營奴婢, 分番使役何如? 鳳山、載寧、文化三邑, 疾癘興行, 非但邑人多致夭扎, 守令亦多死亡, 不可不爲救之之方, 依本道觀察使所啓, 鳳山則束草豆等,
                【地名。】
              
              載寧則閑井里, 文化則看之川等地, 待豐年移邑何如? 且今觀京畿觀察使啓本, 麻田、積城兩邑, 合倂移排, 似可蘇復。 但沿革事重, 未可輕議。 積城地廣且饒, 寬其力役, 則蘇復可冀, 麻田殘弊尤甚, 幾不可支。 姑以禾津里五十餘戶所居之地, 竝民戶割給, 以紓民力爲當。 但慮移屬之民, 憚於小邑之役, 潛移他境者, 間或有之, 令觀察使嚴加禁斷。 且加存恤安業何如?" 悉從之。 光弼等又啓曰: "今之謝恩表, 雖有可製者, 然崔淑生, 自少精於其業, 宜使淑生製之, 而無職者, 不可牌召。 遣史官諭以今日所議之意, 令製之何如?" 傳曰: "可。"
地名: 寧邊 (平安道, 大都護府)
年: 1528.0

○上引見平安道觀察使許硡。 硡啓曰: "臣初到, 巡審摘奸于江界、寧邊、義州等官。 城池比前益爲修治, 軍糧亦足, 所謂久陳之穀, 皆爲可食, 亦無耗損, 而其軍士等, 皆壯健, 能爲持防牌環刀, 而爲步卒。 臣只以昌城以上之軍士, 點考書啓。 其數, 千餘名。 若通計義州等處, 則可二千八百餘人。 然抄其可用者, 則一千六百人有餘也。 馬又肥健, 間或有瘦弱之馬, 邊人云: ‘此馬雖瘦, 若臨時養之, 則習於險路者, 他道肥健者, 反不及。’ 云。 臣嘗見驛馬, 其體小者, 尤能於惡路, 邊人之所言, 理或然也。 且內地之兵, 節度使成冊而送, 其數七千餘人也。 然內地之軍, 豈如此之多乎? 大槪斟酌三千餘人, 然時未親爲試擇也。 農事則亦如京畿等處, 碧潼外如江界、渭原等官, 畓穀雖可食, 田穀則不可食。 然江界大豆則可食, 亦不至困弊也。 賊路體探之事, 小臣下歸之後, 以高山里、仇郞介洞二處入送, 則三岐伊、亐知哈、鞍岾極險, 然無事體探, 賊家五六家住處, 見之而來。 自仇郞介入去, 逢賊人六名, 乃逐捕一人語之, ‘江界被囚人等, 使吾來言速爲刷還之事于汝等, 故吾等入來也云而還來。 其後郞老五投出來于滿浦言曰: ‘李汝農哈等, 群聚成屯, 欲作賊于三水, 又欲捕捉水上水下體探人也。’ 云, 全不言見體探人之事。 其後更送人體探, 則出來時, 見馬乙投進來曰: ‘我是馬乙投, 汝勿射我, 我欲言奇別于汝國也。’ 云。 ‘今年雖不能擧事, 臣恒令體探也。 彼人之意, 皆以爲, 今年秋冬之間, 則當征討也。’ 云。 大凡邊事之人言曰: ‘若依古法, 日行三十里, 則三日經宿, 至四日曉頭, 當入賊家。 唯亏知介稍遠, 然其程道大槪皆同。’ 云。 如此等語, 非徒聞體探人之言。 其山形水勢, 問于南海謫居人可可呂, 則其言亦同。 且泰川甲士劉世衡, 被擄刷還之時, 以仇郞介洞出來, 其所言大體皆同也。 若以輕兵入去, 則二日可到, 緩行則三日乃到, 其往還不過五日也。 若其體探之人, 則可三日往還也云。 且與節度使及邊方之人, 議其兵力, 則曰: ‘雖以本道之兵, 用之可也, 而興師之期, 則九月四月乃當也。 然九月則或有潛隱茂密之地, 要路竊發之害。 若四月, 雨水不多, 而雖非草長之時, 軍行不久, 以米漬水而飼馬, 亦可往來也。’ 此言似近。" 上曰: "彼野人等不忘備禦之事, 然其興師之期, 四月九月之當否, 朝議自有處之也。 且他道之兵有弊, 若只用本道兵則可也。 然亦必有朝議也。" 硡曰: "彼地道路狹窄, 皆由谷中水邊行, 而全無坪地, 大軍無結陣之處。 唯梨坡, 三十里程道也。 雖爲遠地, 大軍不得已於此結陣也。 大凡朝議則時未定也, 觀其賊人散處而居, 不得已三道分入, 則其軍卒六千餘名, 乃可用也。 本道之兵, 五千餘名, 而臣今上來時, 道見黃海道守令等問之, 則曰: ‘驍勇之軍多有也。’ 蓋黃海道與平安道連境之地, 抄其驍勇之軍一千名, 與本道之兵合, 則可用也。 本道之兵, 其數則雖不止六千, 但以輕快往來之事, 故略抄其精銳, 則可五千人也。 然本道有留防之事, 不可盡爲赴敵, 故欲與黃海道驍勇軍人, 相合用之也。" 上曰: "南道之兵, 雖不往, 黃海道之軍, 則不得已往也。 本道之軍, 有留防之事, 果不可盡往也。" 硡曰: "臣在京時聞之, 軍馬最爲瘦弱, 及親往見之, 則兵力有裕, 兵糧亦足, 士馬驍健, 內地之兵, 亦多勇健。 江界、朔州、昌城等官, 則軍馬最爲精强。 高山里鎭軍則驍健, 馬則瘦弱。 滿浦亦然, 然軍人無馬者, 以內地鞍馬, 次次騎送則可也。 但此國家重事, 臣不可爲某時擧事也。 欲待廟算之定, 而奉行成算也。 若欲征之, 則宜速定議。 諸將之類, 磨鍊啓下而後去, 此言必騰播。 師期宜爲秘密, 然諸將則預差, 而可爲治裝也。 且問其賊魁所居之處, 則李莫只, 所乙古大, 近聞移居于浸借非羅也云。 李汝農哈居于波猪江越邊, 波猪乃大水也。 不能越去云。 且見義州新城, 甚爲廣闊, 故以舊城內居人, 移出于此。 且前者入送作罪之人, 幾盡道亡云, 臣時未點考也。 新城有十三處頹圮。 大凡城大人小, 不能守城, 何暇修理也? 且作罪入居者, 本以奸詐之徒, 於境連上國之地, 互相盜竊, 此無益而有弊。 若欲實邊, 則不得已入送, 勒令入居, 此祖宗朝所爲之事。 今者城雖修築, 又不能守之則何益? 欲守新城, 棄其舊城, 而新城又不能守之, 非國家欲作巨鎭之意也。" 上曰: "勒令入居, 是不得已之事, 然作罪入居, 果如所啓。 當議于大臣。" 硡曰: "安州, 關防重地, 若有事之時, 則自朔、義州入來之賊, 皆經安州而入來, 故自古以謂重處也云。 臣見其奴婢全無, 而疲弊尤甚。 前觀察使, 欲以安興驛奴婢與之, 報于刑曹, 刑曹不知其意, 以爲驛奴婢, 支應使客往來也, 乃防啓。 此刑曹誤爲之事也。 非徒大小使客, 至如三天使出來, 其支應, 安州皆爲, 而驛奴婢則不與焉。 安州, 不得已給其奴婢可也。 且海南謫居人可可呂,
                【野人得罪, 謫居海南。】
              臣下去時, 欲以爲嚮導而率去, 今又還送于其家也。 當初率去之時, 單衣則已爲啓給也, 今則日寒, 而又勞苦往來, 請給襦衣何如? 有言其家有老母, 甚艱困, 令本道觀察使題給食物何如?" 上曰: "果如所啓。 且征討之事, 則當卿未歸之時, 會大臣而議之也。" 傳曰: "征討之事, 則當初欲以今年九月爲之, 而九月已過。 若冬節, 則人物凍傷可畏, 來年四月可也。 其招政府全數, 備邊司全數, 兵曹堂上會議。 義州入送作罪入居人等, 盜竊於境連上國之地。 勒令入居便否? 且觀察使以四月爲可, 然此草長之時, 而又其正農時也。 甚爲有弊, 以來年九月定議, 而俟彼人弛其防備之態, 然後擧事何如? 擧事時, 以觀察使爲都元帥, 而更送他觀察使, 則事若不專, 此觀察使, 則在此而措置何如? 若不然, 則此觀察使遞任之後, 擧事何如? 亦幷問之。"
地名: 寧邊 (平安道, 大都護府)
年: 1548.0

○憲府啓曰: "曩者因加德、天城兩鎭新設, 鳳山、龍仁及星、黃、廣、楊四州殘弊, 以各司奴婢, 移定爲奴婢, 以下三道各官奴婢, 代充其數。 同是吾民, 以此易彼, 非徒事體未便, 官奴移定之際, 京中富商, 外方豪猾之類, 或因交嫁, 或因族屬, 謀就歇役, 捧簡舞術, 富實者竝免官役, 貧殘者偏受其苦, 下三道各官, 因此而彫弊, 誠非細故。 各官奴婢移屬爲各司奴婢者, 請限十年前, 一切刷還本役, 以救各官彫殘之弊。 且咸興、平壤有監司之營, 北靑、寧邊有兵使之營, 營與本府, 各有奴婢, 營奴婢則其數甚多, 而只爲監司、兵使之私役, 府奴婢則其數甚少, 而監司、兵使、府官等支供及一應往來賓价、軍官、雜人饋餉等事, 獨當其苦。 故營奴婢, 日益富盛, 府奴婢日就彫殘。 均是一邑人物, 而分爲二途, 勞逸不均, 請罷營奴婢, 盡屬本府。" 答曰: "限十年前一切刷還, 則其中安業居生者, 不無騷擾之弊, 限三四年前刷還。 營奴婢, 其來已久, 今不可輕易處之。 收議大臣後, 當發落。"
地名: 寧邊 (平安道, 大都護府)
年: 1592.0

○前平安道觀察使宋言愼馳啓曰:
                【言愼
                  平壤失守之後, 不知去處, 朝廷已遞, 而不知其遞差, 如是狀啓。】
              十四日, 賊渡王城灘, 都巡察使李元翼, 防禦使李薲, 自灘散去。 城中擾亂之際, 大將謂臣曰, ‘城中老弱, 不可盡爲魚肉, 可開門稍去。’ 臣不覺其弊之至於大潰, 使出老弱, 而壯者則不許出送。 移時下人來報云, ‘左相亦已出城, 乘船下歸云。’ 路中, 只見都元帥金命元等, 乘馬出去, 而未及接談。 還門上, 則兵使、庶尹已出去, 只有判官, 而城上已無一人。 城中已大亂, 眼前下人稍稍亡去, 無一人在側。 夜三更, 以匹馬一奴, 艱出普通門。 臣母先在寧邊地, 臣馳到寧邊, 又於是日, 寧邊人民作亂, 人吏盡散。 入熙川, 抄精兵四十餘人而來, 中路盡逃, 到雲山則倉穀已盡分給, 郡守則先自竄匿矣。 臣負罪, 進退狼狽, 而以地方官員, 久離未安, 欲直進行在。" 尹斗壽啓曰: "臣由陸路以來, 而宋言愼以臣爲乘舟而去云, 未知其故也。" 答曰: "知道。"
地名: 寧邊 (平安道, 大都護府)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 寧邊 (平安道, 大都護府)
年: 1604.0

○丙寅/憲府啓曰: "東部主簿崔昌國, 有淫悖之行。 請命罷職。 咸平縣監李維賢, 爲人昏劣, 政委下吏, 民受其弊, 闔境怨咨。 請命罷職。 熙川郡守洪祉, 家在全羅道, 赴任無期。 此時西邊守令, 不可久曠。 請命遞差, 在京人擇授, 急速發遣。 海賊出沒於西海者, 近來益甚。 若能藏兵島嶼, 銳意討捕, 則勦獲無難, 而兵使趙儆, 擁兵在鎭, 一不措捕。 前頭滋蔓竊發之弊, 亦不可不慮。 請命推考, 今後使之抄率精銳, 或親探諸島, 或巡歷近海之地, 期於(竊)
                〔捕〕
              殺, 俾無作梗之患。 近來凡百玩愒之弊, 中外一樣。 文移推考公事, 一度下去之後, 逾時越月, 趁不究完, 極爲未便。 平安道, 則寧邊、江界等官, 進獻人蔘不納推考, 上年六月行移; 全羅、京畿、忠淸道, 則濟州進上, 稽留上送推考, 去二月行移之後, 逐期催督, 尙無一處回答; 全羅道則光州等官, 奴婢貢案, 不爲上送推考, 去三月行移; 益山等官, 供上紙麤薄不謹推考, 去四月行移, 竝累次催促, 而不爲啓聞; 慶尙道則黃是、蔡慶先等, 曾任守令時, 闕軍未充定推考, 緘答日月最久, 而棄置經歲, 不爲完了, 至使臺官, 無端見遞, 尤爲駭愕。 請竝令推考。"
地名: 寧邊 (平安道, 大都護府)
年: 1605.0

○平安道監司金信元啓: "道內義州官奴山國家雌鷄, 化爲雄, 鼓翼長鳴, 變異非常。 理山城內西邊泉井, 深長三把, 自去三月十一日至三日, 一日二三度式沸起, 溢上井邊, 生泡之聲如湯水。 寧邊郡今四月十三日, 雨雹交下, 兩麥及生麻、早稷, 已立苗各穀, 爲半損傷。 變異稠疊, 極爲可慮。"

○義禁府啓曰: "去八月二十一日承傳曰: ‘今玆風水之災, 振古所無。 山石皆崩、大木斯拔、廬舍漂流、人物渰死、禾穀盡傷, 西成無望, 飢饉將臻, 大命近止, 不知緣何而可救斯民也。 求言、給復、減租等事, 靡不擧行, 至於犴獄, 亦不無冤枉, 別爲審理。’ 事, 捧承傳矣。 就本府時繫罪人, 更加商覈, 則李鳳在任兵船二隻, 無置處。 事干六人刑訊三次, 發明其船, 已授土兵, 用於監司貿穀、魚箭云, 似非偸竊入己之比。 已受刑一百二十八次, 恐涉冤悶。 尹遵悌以公家培養之竹, 斫賣商賈, 受米百石, 終爲私用, 則誠爲可愕, 而以監司李時發査覈狀啓考之, 則受米百石之說, 只播於人口, 且與官倉之物偸竊者有間, 而已受刑八十八次, 恐涉冤悶。 李大春爲方山萬戶時, 入防軍卒處, 受例捧木四疋, 又托以軍器不精, 準防後收木一丁, 不可不隨現治罪。 而亂離之後, 各鎭堡入番軍士, 與平時有異, 一番分防, 雖巨鎭未滿十數, 且軍士等所持之軍裝不精, 則點考收贖, 用之於軍物修治, 江邊規例也。 監司所聞, 非但出於風聞, 軍卒歸咎主將之訴, 似難盡信, 而已受刑七十二次, 恐涉冤悶。 李領春不有主將之令, 退宿他處, 軍士九名, 至於闕點, 則其罪大矣。 但統制使犒軍酒米, 旣已逢授, 故所經之路, 暫爲下陸, 已幹其事, 而犒軍之時, 不可無下人, 故使喚人若干名, 亦爲率去, 而適於軍官摘奸時, 以闕到被捉, 則此不過水使捉致轅門, 隨便決罰之罪也。 而已受刑六十五次, 似爲冤悶。 白受綵爲殘堡權管, 使其奴子, 交嫁本鎭女人, 又烟臺軍處, 受牛二隻, 則不可不治罪。 而其奴論文, 交嫁本堡女人, 來接於寧邊城內, 則是, 受綵之叛奴也。 當初知情, 不可詳知, 且牛首二隻, 用於造船云。 受刑一百七次, 似爲冤悶。 洪雲海前爲金浦縣令時, 司僕寺分養馬, 生自占之計, 以故失成陳省, 瞞報本司, 捧價民間, 貿兒馬帖而納之, 其情, 極爲駭矣。 但收米之事, 分縣下人, 曾已分疏於備邊。 渠之所供, 納馬在先; 被論在後, 似有可疑, 而其間眞詐, 當推問朴潤, 而朴潤已死, 無憑可考, 臣等不敢擅議。 長興移營獄事, 皆出宋應琦之供招, 而渠之招, 前後反覆。 前則有若不食一錢者然; 後則以自占八十餘兩納招, 其說荒詐, 莫適所從。 其間連累文勵、蔡衡、姜籀、任翊臣等, 或不無冤枉, 而臣等不敢輕議, 伏惟上裁。" 傳曰: "見此罪人, 無非贓罪不貸。 衰世之君臣, 率多柔懦, 犯法不誅此, 所以姦(究)
                〔宄〕
              得志也。 數十年來, 以贓罪繫獄者, 前後相繼, 而未見禁府之斯得一人, 以正厥罪。 犯贓被鞫者, 豈是氷淸玉潔之徒, 而蟬蛻於縲絏之中? 其故何哉? 蓋有之矣, 予未之見也。 近來禁府, 頗有嚴鞫不嚴之譏, 至使罪人, 手草供招, 自爲郞廳之任, 諸官左右環視, 莫敢措一辭於其間。 語意之不通、文字之顚錯, 君上亦不能解見。 若然, 則使一吏胥, 兀坐廳上, 謄書罪人之構草, 何患其不能也, 安用許多人員? 事之駭愕, 莫甚於此。 而近臣不以爲怪, 言者莫以爲非, 世道足歎。 禁府, 王獄也。 慢弛不嚴, 尙且如此, 他何足說哉? 向者以前例爲辭, 我國之有司, 凡遇處事, 不問事之是非、不辨事之曲直, 惟以前例爲取辦塞責之地。 前例而是者, 因可遵依; 非者, 亦可以遵依乎? 使其前例, 幸而出於周公之制作, 則固可以遵依; 不幸而或出於循私闒茸之手, 則亦可以遵依乎? 如此則任職居官者, 使一奴隷, 負一《謄錄》, 前導而行, 天下無難事矣。 心不必治; 學不必傳。 簡易精切, 其惟前例乎? 此罪人等, 姑依傳旨, 鞫問按律, 又莫以罪人自爲構草, 以爲前例也。"
地名: 寧邊 (平安道, 大都護府)
年: 1608.0

○備邊司啓曰: "臣等竊査告訃使李好閔狀啓, 吏部侍郞楊時雨等會本‘有建酋乘機侮弱, 陰懷跨江之謀’之語, 工部王元翰亦語通事曰: ‘奴酋造船千艘, 欲搶爾國云, 儞國亦知之乎?’ 據此參商, 則奴酋呑倂東北諸部, 兵勢方張, 而我國自倭寇之後, 邊備蕩然, 黠酋之所審知也。 陵侮匪茹之計, 至聞於天朝, 其爲未雨綢繆之計, 恐不可一日忘也。 前因兵曹判書李廷龜陳箚, 操鍊軍兵、修繕城鎭之意, 已爲下諭于平安監司矣。 本司更爲會同相議, 則關西形勢, 沿江一帶, 雖置鎭堡, 而當初只欲防備竊發零賊。故凡山勢拆斷, 獵騎往來之處, 江流成灘, 可以偸渡之地。 則大者設鎭, 小者設堡, 遠不過三十里, 近者只十數里, 烽火相應, 聲援相接, 極爲周悉矣。 然一城所守之卒, 雖防禦巨鎭氷合添防之時, 多不過二三百, 小堡則二三十而已。 且我國之城, 或依山底, 或跨山阪, 得地理之形便者, 十不二三。 如遇大隊之賊, 則必也預爲疊入而後, 可以保守。 江邊則某城形便而某某可以疊入, 預爲修繕城堡, 備貯糧、械, 啓聞于朝, 申明約束, 着實擧行爲當。 直路則有定·〮安二州城、郭·肅兩山城, 監兵使會同看審, 商度難易, 某處當先, 某械當備, 措置之宜, 啓聞施行。 平壤、寧邊爲一道主鎭, 繕器械、 貯糧餉, 一如《新書》
              《城守》、《哨編》所紀, 雖大賊猝發, 而有老羆當途之勢, 亦未可知, 亦宜以已完、未完形止, 備細啓聞爲當。 或云: "寧邊之城, 雖稱甕城, 城圍廣闊, 東南巖谷絶險, 人不能通行, 若進築重城於北臺之傍, 則形勢甚好。" 云。 果如或者之議, 則亦宜留心經理。 大軍之來, 則不由一路, 分趨別途, 牽制援兵, 而軍馬亂走村落, 以打草穀, 事勢當然也。 如慈山山城, 龍岡
              
                貢龍城亦當看審經度, 以爲日後次第擧行之漸爲宜。 本道當麗季屢被兵火, 民多避亂於海島, 民聚于島, 財、畜隨之, 不可無城郭以爲之備。 設屯、築壘之處, 亦宜看審啓聞。 今以城池可修者, 泛據一時之見, 如是爲言矣。至於先後取舍之宜, 專在當事之臣目見而善措而已。 前體察使臣許頊前日歷擧‘本道城子可修處, 責令修築’之意, 已爲行移, 今不知幾許擧行與否。 今可兼將前日已行移擧論城子者, 與今行移內事意, 參考詳察, 俾無前後牴牾之弊爲當。 本道郡邑守令所私官廳所納及加入結木之類, 可以措備軍餉、器械者甚多, 守令如得其人, 則不似關西
                北
              之貧薄難措。 凡係當行、當革, 條列啓聞, 邊防內地軍民弊瘼, 保合軍民之策, 亦宜詢訪具啓。 本司綿布十同, 下送監兵使, 巡行江邊, 土兵試射, 分給面花名啓聞。 凡此各項條件, 遙度難悉, 要在方面之臣, 隨宜料理, 詳悉啓稟以憑議處爲當。 七年之病, 求三年之艾, 得之甚易, 而苟爲不畜, 終身不得。 毋諉民力竭盡, 難辦於目前而忽其大計, 則終必有得力之地。 將此事意, 監兵使處, 作速條畫啓聞何如? 傳曰: "允。"
地名: 寧邊 (平安道, 大都護府)
年: 1613.0

○初雲山郡捕逃奴景生稱名人, 兵使李守一以爲: "此人與忠州逆賊李景生同名, 或疑是在逃人高成收養甥韓銅金、大君別監李萬龍及連伊、老難介之類。" 囚于寧邊府, 連續馳啓, 後因禁府受敎, 關移放送。 已久而至是, 命拿來景生, 守一以已放送, 無去處狀啓。 政院啓曰: "李守一所報雲山所捉人, 當初則以爲李景生, 及聞李景生之已爲縊死, 則又以爲疑是李萬龍、韓銅金、連伊之類托稱, 無容貌、年歲不可考云。 前後抄錄下書, 非止一再, 而掩置不察, 飾辭瞞啓, 有若實捕劇賊者然。 身爲大將, 專閫一方, 搆捕逆黨, 中外騷然, 一年將盡, 了無寸效。 偶得已死之賊同名之人, 自以爲功, 張皇馳啓。 至以爲: ‘朝廷不爲分付, 迄未處置’爲言, 已極可駭。 而虛實間, 旣爲啓稟, 則當待朝廷處置, 而諉以都監移文, 任意放送, 致令禁府都事, 空手而還, 前後顚倒, 莫此爲甚。 請李守一推考治罪。" 從之。 景生初納招于寧邊時, 自稱以綾城居文弘遠奴子, 逃入西邊。 故命拿問弘遠, 都事至綾城査問, 則本無其人。 其蔓延騷屑如此。
地名: 寧邊 (平安道, 大都護府)
年: 1618.0

○平安道節度使金景瑞狀啓: 滿浦僉使蔣後琬馳報: "今五月十六日, 騎胡十二名, 來到越邊, 呼通事, 卽令通事, 問之, 則所持文書呈納。 而取見皮封, 則題曰朝鮮國王開拆, 不勝寒心, 令通事開諭曰: ‘我國與汝將, 事體不同。 自前文書相通之規, 無直達朝廷之禮, 捧納極難。’ 反覆開諭, 前後文書, 竝爲出給, 則差胡曰: ‘迷劣胡人, 持書出來而已。 如此事體, 何以知之?’ 勢難驅迫還給, 故姑令留置胡館, 嚴辭開諭, 厚饋酒肉, 以悅其心後, 令女眞訓導房應斗, 鄕通事河世國等, 問虜中事情, 則差胡答曰: ‘我將方會軍兵, 與天將相戰, 私相出入之人, 不無漏通軍機之弊, 故一切禁斷出入者。 今此起兵事, 斷則
              遼東殺我將祖父, 又於如許城中, 送天將添兵守護, 故我將結怨, 積年鍊兵, 去四月十五日, 我將領兵, 撫順等四鎭, 一時盡擊後, 一處聚兵, 所得牛馬、布物、弓箭及所擒唐人點閱, 不知其數。 撫順鎭將, 則乞降生擒, 我將有末女許嫁, 時在奴城。 又於五月晦間六月初生, 欲向如許擊破後, 仍向遼東、廣寧計料, 而日炎霖雨, 草樹茂密, 時未定奪。 所擒唐人千餘名, 則卽削其髮, 服其胡尤衣, 以爲先鋒。 朝鮮則與我朝, 有信之國。 若遼東請兵于朝鮮, 則會寧、三水、滿浦等處, 我將當以一枝兵馬, 發送攻擊。 朝鮮與我將, 無嫌怨, 謹守封疆, 勿使動兵。’ 云云。 答曰: ‘天朝以二百年生聚, 格汝小酋, 無異泰山壓卵, 不必格外國而求助矣。’ 問答間, 言辭極其悖慢。 入關時, 有若探察城上器械虛實者然。 胡書本文, 則胡館留置, 謄書上送。" 大槪此賊不畏天朝, 至於移書我國, 示以利害, 尤切痛憤。 其侵凌之患, 不但在於天朝, 我國邊上, 亦不時無受侮之虞, 將兵來備禦之策, 所當汲汲。 臣之妄意, 已抄黃延道軍兵, 進駐肅川等地, 本道軍兵, 則防禦使、助防將等, 以本道守令兼差, 各率其兵, 仍駐信地, 操鍊待邊, 卽時馳援。 道內物力, 有裕之邑, 及江邊守令, 亦以武班換差, 團束軍兵, 聞變馳援。 則守禦之策, 可以成形。 胡書連二度, 不許捧入, 早晩必有意外之患, 防胡之策。 無過守城淸野。 而以江邊一帶言之, 則江界、滿浦、昌城、朔州、義州等, 若干城矣。 其餘則城不過丈餘, 濠不過數尺, 決難入守也。 內地龍岡、安州、平壤城, 皆可守之地, 而廢棄已久, 倉卒難修。 寧邊一城, 雖曰闊遠, 四面山高, 可以死守, 而久棄不修, 欲爲繕築, 則賊未至, 而民先失農。 凡干抄兵進駐, 諸城修築等事, 請令廟堂啓下備邊司, 從速指揮。 備邊司回啓曰: "今此胡書及滿浦問答說話, 極其兇慘。 至以七宗惱恨, 讎怨天朝, 終之以蒼天默祐, 俾遂寸衷云, 一以誇示其得志, 一以恐劫我邊上。 來胡之悖慢, 又非前日所比, 侵犯之患, 在於今日, 本道之事, 極爲汲汲。 黃延道軍兵, 聖敎已令, 分運入防, 駐箚處所, 則與巡察使, 詳議進退。 而防禦使、助防將, 兼差守令, 及道內守令, 武班換差事, 朝廷自當量處。 安州城守事, 本司已請下諭, 及時修治, 爲必守之地, 已爲定奪。 郭山之城, 與安州不遠, 可作聲援之地, 而形勢最好, 所當爲先修築。 平壤、寧邊等地, 人民多集之地, 自前必守之議, 非一而只以過大爲難守。 一道根本之地, 亦不可空棄, 參酌道內物力, 毋或玩愒姑息, 盡心規劃何如? 大槪兇鋒, 旣突於天朝, 次第加兵於我, 必然之理也。 十分留念征繕, 異日毋使賊騎, 如入無人之境事, 請監司處, 竝爲行移啓
              何如?" 從之。 《光海君日記》卷第一百二十八